യോഗി വീണ്ടും വന്നില്ലെങ്കില് മോദി വീഴുമെന്ന് അമിത് ഷാ ന്യൂഡല്ഹി കടുത്ത മതവര്ഗീയത ഉയര്ത്തി ബിജെപിയും കര്ഷകസമരവും വിലക്കയറ്റവും അടക്കമുള്ള ജനകീയ വിഷയമുയര്ത്തി പ്രതിപക്ഷ പാര്ടികളും സജീവമായതോടെ നിയമസഭാ തെരഞ്ഞെടുപ്പിന് മുന്നോടിയായി ഉത്തര്പ്രദേശ് രാഷ്ട്രീയം ചൂടുപിടിച്ചു. പ്രധാന പ്രതിപക്ഷ പാര്ടിയായ സമാജ്വാദി പാര്ടിയാണ് ബിജെപിക്ക് വെല്ലുവിളിയുയര്ത്തുന്നത്. നേതാക്കള് കൂട്ടമായി പാര്ടി വിട്ടതോടെ മായാവതിയുടെ ബിഎസ്പി ദുര്ബലമായി. അടിത്തട്ടില് പ്രവര്ത്തകരില്ലാത്തതിനാല് പ്രിയങ്ക ഗാന്ധിയെ മുന്നില്നിര്ത്തി സജീവമാകാനുള്ള കോണ്ഗ്രസിന്റെ ശ്രമം എങ്ങുമെത്തുന്നില്ല. അയോധ്യയിലെ രാമക്ഷേത്ര നിര്മാണമടക്കം ആഘോഷമാക്കി കളം പിടിക്കാന് ആംആദ്മിയും ശ്രമിക്കുന്നു. കഴിഞ്ഞ ദിവസം ബിജെപി അംഗത്വവിതരണത്തിന് തുടക്കമിട്ട് അമിത് ഷാ തെരഞ്ഞെടുപ്പ് പ്രചാരണത്തിലേക്ക് കടന്നു. 2024ല് മോദി വീണ്ടും പ്രധാനമന്ത്രിയാകണമെങ്കില് യോഗിയെ വീണ്ടും മുഖ്യമന്ത്രിയാക്കണമെന്ന് ഷാ ആഹ്വാനം ചെയ്തു. യുപിയില് തോറ്റാല് കേന്ദ്രഭരണവും നഷ്ടപ്പെടും എന്ന ബിജെപിയുടെ ആശങ്കയാണ് ഷായുടെ വായില്നിന്ന് പുറത്തുവന്നത്. അയോധ്യാപ്രശ്നത്തിന് മോദി പരിഹാരം കണ്ടെന്നും ബാബാ വിശ്വനാഥിന്റെ നാടും രാമകൃഷ്ണ ജന്മഭൂമിയുമായ യുപി, മുഗള് ഭരണത്തിനുശേഷം ഇതാദ്യമായി അതിന്റെ സ്വത്വം വീണ്ടെടുത്തു. കൈരാനയിലെ കൂട്ടപലായനം തന്റെ രക്തം തിളപ്പിച്ചു. എന്നാല്, പലായനത്തിന് നിര്ബന്ധിതരാക്കിയവര്തന്നെ ഇപ്പോള് പലായനം ചെയ്തു ഷാ പറഞ്ഞു. യുപിയിലെ ബിജെപി ഭരണത്തിന് കര്ഷകര് അന്ത്യംകുറിക്കുമെന്ന് എസ്പി നേതാവ് അഖിലേഷ് യാദവ് പറഞ്ഞു. ബിജെപി ഭരണത്തില് ഏറ്റവും ദുരിതം അനുഭവിച്ചത് കര്ഷകരാണ്. അവര് സര്ക്കാരിനെ താഴെയിറക്കും അഖിലേഷ് പറഞ്ഞു. ബിഎസ്പിയില്നിന്ന് ആറ് എംഎല്എമാരും ഒരു ബിജെപി എംഎല്എയും ശനിയാഴ്ച എസ്പിയില് ചേര്ന്നു. നേരത്തേ ബിഎസ്പിയുടെയും കോണ്ഗ്രസിന്റെയും പല മുതിര്ന്ന നേതാക്കളും എസ്പിയില് അംഗത്വമെടുത്തിരുന്നു. ബിഎസ്പിയുമായോ കോണ്ഗ്രസുമായോ കൂട്ടുക്കെട്ടിന് എസ്പി ഇക്കുറി തയ്യാറായിട്ടില്ല. എന്നാല് ആര്എല്ഡി, സുഹല്ദേവ് ഭാരതീയ സമാജ്പാര്ടി തുടങ്ങിയ കക്ഷികളുമായി സഖ്യത്തിലെത്തും. നേരത്തേ എന്ഡിഎ ഘടകകക്ഷിയായിരുന്നു സുഹല്ദേവ് പാര്ടി. യോഗി ഭരണത്തില് കാര്യമായ നേട്ടങ്ങളൊന്നും ഉയര്ത്തിക്കാട്ടാനില്ലാത്തതിനാല് അയോധ്യയും വര്ഗീയതയും തന്നെയാകും ബിജെപിയുടെ പ്രചാരണായുധം. ലഖിംപ്പുര് ഖേരിയിലെ കര്ഷക കൂട്ടക്കുരുതിയടക്കമുള്ളവ ബിജെപിക്ക് രാഷ്ട്രീയമായി വലിയ തിരിച്ചടിയാണ്. യോഗിയെത്തന്നെ വീണ്ടും മുഖ്യമന്ത്രിസ്ഥാനത്തേക്ക് ഉയര്ത്തിക്കാട്ടുന്നതും കഴിഞ്ഞ തെരഞ്ഞെടുപ്പില് കൂടെനിന്ന പല ജാതി വിഭാഗങ്ങളെയും അകറ്റും.